text: El CP Calafell assegura la permanència i el CE Vendrell ja no depèn d'ell mateix | La Fura
  Inici Noticiari Esports El CP Calafell assegura la permanència i el CE Vendrell ja no...
  El CP Calafell assegura la permanència i el CE Vendrell ja no depèn d'ell mateix
  Una de freda i una de calenta per als equips penedesencs de l'OK Lliga en la penúltima jornada de la competició. El CP Calafell Tot l'Any guanyava a casa per 8-4 davant el cuer, el PAS Alcoy i s'assegurava d'aquesta manera la permanència a la categoria. Per contra, el CE Vendrell rebia el CH Lloret i queia per 1 a 5. Amb aquest resultat el CE Vendrell ja no dependrà d'ell mateix per aconseguir la permanència en l'últim partit de la temporada, que jugarà dissabte vinent a les vuit a la pista del Lleida Llista Blava, sisè classificat.
  Els de Lluís Delriu tenen 29 punts, els mateixos que el CP Vic, el CH Lloret Vila Esportiva i el CP Alcobendas. Per aconseguir la salvació els del CE Vendrell hauran d'aconseguir un millor resultat que dos dels altres tres equips.
  En l'última jornada el CP Vic visitarà el PAS Alcoi, que matemàticament ja és equip de l'OK Plata; el CH Lloret rebrà el PHC Sant Cugat, que com l'Alcoi, també ha baixat; mentre que el CP Alcobendas haurà de visitar la pista del campió, el Barça Lassa.
  El Noia, invicte a casa
  Pel que fa a l'altre equip penedesenc, el CE Noia Freixenet, en la penúltima jornada va derrotar el Reclam Làser Caldes per 5 a 4 i aconsegueix així el rècord d'imbatibilitat a casa, ja que no ha perdut cap partit a l'Ateneu. Ara mateix els sadurninencs sumen 61 punts i ocupen la tercera posició. Amb 63 punts els segons són el Deportivo Liceo. En la jornada 40 els sadurninencs visitaran la pista del desè classificat, el City Lift Girona; si es fan amb els tres punts i el Liceo no puntua a casa del Reclam Làser Caldes, els de Pere Varias podrien acabar la temporada segons, per darrera del Barça Lassa.